Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 324/13/6606	Lučenec, 11.11.2013
EEČ : 2-47-196-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako otec maloletých detí XXXXX, nar. 31.10.2007 a XXXXX, nar. 13.07.2009 hoci bol právoplatným rozsudkom Okresného súdu v Lučenci č.k. 10 C 100/2009 zo dňa 27.01.2010 zaviazaný k plateniu výživného na vyššie uvedenú maloletú dcéru v sume 60,- € mesačne a na vyššie uvedeného maloletého syna v sume 100,- € mesačne vždy do každého 10-teho dňa v mesiaci vopred k rukám matky detí XXXXX, nar. XXXXX počnúc dňom 15.02.2010, takto uloženú povinnosť riadne, pravidelne a v plnej výške neplnil vo Vidinej a inde a za obdobie od 01.04.2013 matke detí XXXXX na výživnom dlhoval celkovú sumu 1 120,- €, pričom uvedeného konania sa dopustil napriek tomu že bol trestným rozkazom OS v Lučenci č.k. 22T 202/2011 zo dňa 12.10.2011, ktorý nadobudol právoplatnosť dňa 31.10.2011 uznaný vinným z prečinu zanedbania povinnej výživy podľa § 207 ods. 1 Trestného zákona a bol mu uložený trest odňatia slobody v trvaní 4 mesiace s podmienečným odkladom jeho výkonu na skúšobnú dobu v trvaní 1 rok

lebo zanikla trestnosť činu

Odôvodnenie:
	Proti obvinenému XXXXX bolo vyšetrovateľom PZ, OR PZ  v Lučenci vedené trestné stíhanie  pre prečin zanedbania povinnej výživy podľa § 207 ods. 1, ods. 3 písm. c/ Tr. zák. na tom skutkovom základe, ktorý je uvedený vo výrokovej časti tohto uznesenia. 

	Po ukončení vyšetrovania vyšetrovateľ PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h/ Tr. por. s poukazom na ustanovenie § 86 odsek 1 písm. a/ Tr. zák. Po preskúmaní vyšetrovacieho spisu som zistila, že predmetný návrh je dôvodný.

	Obvinený XXXXX vo svojej výpovedi uviedol, že si je vedomý vyživovacej povinnosti voči svojim maloletým deťom XXXXX. Doznal, že výživné riadne neplatil od apríla 2013 z dôvodu, že nemal dostatok finančných prostriedkov. Vo výsluchu dňa 28.08.2013 vypovedal, že sa bude snažiť dlh na výživnom vyplatiť. Následne dňa 31.10.2013 pred vyšetrovateľom PZ uviedol, že svojej bývalej manželke XXXXX zaslal dňa 16.09.2013 sumu 400,- €,  dňa 14.10.2013 sumu 560,- € a dňa 31.10.2013 jej zaslal sumu 160,- €, čím vyplatil všetko dlžné výživné od apríla 2013 vrátane bežného výživného za mesiac október 2013.

Svedkyňa - poškodená XXXXX vo svojej výpovedi dňa 08.11.2013 uviedla, že obvinený jej v troch splátkach spolu uhradil sumu 1 120,- €. Dodala, že jej maloleté deti počas doby neplatenia výživného núdzou netrpeli a tiež uviedla, že od ÚPSVaR v Lučenci náhradné výživné nedostáva. 

Skutočnosť, že obvinený vyplatil matke detí vyššie uvedené sumy potvrdzujú fotokópie poštových poukazov na č.l. 35 vyšetrovacieho spisu.

Podľa § 86  odsek 1 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu. 

Keďže obvinený XXXXX využil možnosť ustanovenia § 86 odsek 1 písmeno a/ Trestného zákona a v priebehu skráteného vyšetrovania dodatočne splnil svoju vyživovaciu povinnosť, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka